kardosdrur/scandi-wiki huggingface dataset:
Starless and Bible Black

Starless and Bible Black er et album fra 1974 af den britiske progressive rockgruppe King Crimson. De fleste af sangnumrene på albummet er satirer over samfundets tarvelighed og materialisme, i stil med nummeret "Easy Money" på gruppens foregående album fra 1973, Larks' Tongues in Aspic.

Det roligste nummer er et instrumentalnummer for violin, bas, guitar og mellotron kaldet "Trio" (selvom der ikke er trommer på nummeret, er trommeslageren Bill Bruford angivet som medkomponist, fordi nummeret blev improviseret under en koncert, og Brufords beslutning om ikke at bruge nogen form for slagtøj blev af resten af gruppen set som et vigtigt valg).

De sidste to numre på albummet, "Starless and Bible Black" og "Fracture" er en blanding af jazz og rock i stil med albummet Larks' Tongues in Aspic.

Adskillige sange på albummet er live-optagelser med bifaldet bortredigeret. De eneste rene studienumre er de to første numre, "The Great Deceiver" og "Lament". "We'll Let You Know" er et improviseret nummer optaget i Glasgow, Storbritannien. "The Mincer" er endnu et improviseret nummer, optaget i Zürich, Schweiz. "Trio", "Fracture" og "Starless and Bible Black" er optaget i Concertgebouw i Amsterdam, Holland, ligesom starten på "The Night Watch" (resten af nummeret er indspillet i studiet). Hele koncerten fra Concertgebouw i Amsterdam blev udgivet i 1998 som The Night Watch.

Teksterne er skrevet af Richard Palmer-James, også kendt som Supertramp-guitaristen Richard Palmer.

"Starless and Bible Black" er et citat fra digteren Dylan Thomas' skuespil Under Milk Wood. 

Den japanske gruppe Acid Mothers Temple indspillede i 2006 et album med titlen Starless And Bible Black Sabbath som en dobbelt hyldest til King Crimson og Black Sabbath.

Album fra 1974
King Crimson
Ondřej Švejdík

Ondřej Švejdík (født 3. december 1982 i Opava) er en tjekkisk fodboldspiller som i øjeblikket spiller for FK Viktoria Žižkov. Han har tidligere spillet for blandt andet AZ Alkmaar og FC Groningen.

Eksterne henvisninger 

Fodboldspillere fra Tjekkiet
Fodboldspillere fra FC Groningen
Speed skiing

Speed skiing er en sport, der i al sin enkelhed går ud på at komme hurtigt ned ad en bakke på ski. Banen er nærmest lodret, og der foretages ingen sving på banen. De professionelle speedskiløbere binder deres underarme fast på overlårene, dels for at få en aerodynamisk stil, men også for at undgå, at luftmodstanden får dem til at rejse sig op.

Verdensrekorden blev sat i marts 1997 af Phillippe Billy. Han nåede en tophastighed på 243 km/t.
I 1999 satte østrigeren, Harry Eggers, ny rekord, med farten 248 km/t.

Den 22. marts 2023 satte Simon Billy en ny verdensrekord med 255.500 km/t.

Referencer 

Skisport
Det Kongelige Danske Kunstakademis Skoler for Arkitektur, Design og Konservering - Arkitektskolen

Det Kongelige Danske Kunstakademis Skoler for Arkitektur, Design og Konservering - Arkitektskolen er en del af Det Kongelige Danske Kunstakademis Skoler for Arkitektur, Design og Konservering (KADK).

I 2011 fusionerede Kunstakademiets Arkitektskole med Danmarks Designskole og Kunstakademiets Konservatorskole til KADK.

Kunstakademiets Arkitektskole flyttede i 1996 fra en række adresser bag Kongens Nytorv til Holmen, hvor den sammen med bl.a. Rytmisk Musikkonservatorium, Statens Teaterskole, og Den Danske Filmskole udgør en campus med kunstneriske, kreative fag.

Arkitektskolen har i dag 4 institutter, der huser skolens uddannelsesprogrammer:
 Institut for Bygningskunst, By og Landskab
 Institut for Bygningskunst og Kultur
 Institut for Bygningskunst og Teknologi
 Institut for Bygningskunst og Design (fællesinstitut med Designskolen)
KADK udbyder 4 bachelorprogrammer og 13 kandidatprogrammer inden for arkitektur samt efteruddannelse inden for KADK's fagområder.

Skolens bibliotek er KADK's Bibliotek, der er dansk hovedfagbibliotek for arkitektur og dækker: arkitektur, design, konservering og scenekunst.

Rektorer 
Før 1974: Se Kunstakademiet
 (1974-1985) Tobias Faber
 (1985-1990) Bente Beedholm
 (1990-1996) Ebbe Melgaard
 (1996-1997) Hanne Marcussen
 (1997-2000) Thorkel Dahl
 (2000-2012) Sven Felding
 (2012-nu) Lene Dammand Lund

Ekstern henvisning 
 Find Kunstakademiets Arkitektskole på KADK's hjemmeside 

Arkitektur i Danmark
Indre By (København)
Uddannelsesinstitutioner i København
Skoler for Arkitektur, Design og Konservering - Arkitektskolen
Richard Palmer-James

Richard Palmer-James (født 11. juni 1947 i Bournemouth, Storbritannien) var sangskriver i den progressive rockgruppe King Crimson i begyndelsen af 1970'erne. Den usædvanlige rolle som ikke-spillende medlem var ikke uden fortilfælde: Palmer-James erstattede Peter Sinfield, der også havde skrevet tekster til King Crimson. Før King Crimson spillede Palmer-James i lokale grupper i Bournemouth: The Corvettes, The Palmer-James Group, Tedrad og Ginger Man, der alle også havde John Wetton (bas, sang) som medlem. Palmer-James var med til at danne Supertramp og skrev teksterne til deres debutalbum under navnet Richard Palmer, og han var med til at skrive teksten til sangen "Goldrush" på gruppens sidste album fra 2002, Slow Motion.

Palmer-James skrev teksterne til tre af King Crimsons mest vellidte albums, Larks' Tongues in Aspic, Red og Starless and Bible Black. Han var ikke med på King Crimson-indspilninger, efter at Robert Fripp midlertidigt opløste gruppen i 1975, men han har siden arbejdet sammen med John Wetton og David Cross fra King Crimson.

Palmer-James har boet i München siden begyndelsen af 1970'erne. I 1978 fik han besøg af John Wetton og W. J. Hutcheson, som han begge havde spillet sammen med i Tedrad, og de indspillede på 10 dage et album sammen med den tyske trommeslager Curt Cress kaldet Jack-Knife.

I 1997 udgav han en CD sammen med John Wetton med titlen Monkey Business, som bestod af ikke tidligere udgivet materiale, bl.a. sange, der for første gang blev indspillet i et studie, f.eks. et King Crimson-nummer kaldet "Doctor Diamond".

I dag arbejder han hovedsagligt som sangskriver og spiller fortsat guitar på værtshuse.

Eksterne henvisninger 
 

Musikere fra Storbritannien
King Crimson
Supertramp
Arnold Kruiswijk

Arnold Kruiswijk (2. november 1984 i Groningen) er en hollandsk tidligere professionel fodboldspiller, der spillede som venstre back for flere forskellige hollandske klubber.

Eksterne henvisninger 

Fodboldspillere fra Holland
Fodboldspillere fra FC Groningen
Fodboldspillere fra SC Heerenveen
Red (album)

Det sidste studiealbum som King Crimson udgav i 1970'erne, Red (1974), afsluttede en epoke i gruppens musikalske udvikling med en fusion af den heavy metal-sound, man fandt på de to foregående album, jazz-rock-stemningen fra Lizard-epoken og den mellotron-dominerede sound fra de tidlige King Crimson-album.

Red indeholder én live-indspilning, "Providence". Nummeret "Red" blev komponeret af Robert Fripp sammen med et kontrasterende nummer, "Blue", som aldrig er blevet indspillet. En del af nummeret "Red" blev bortredigeret før indspilning. Den bortredigerede del blev senere inkorporeret i King Crimson-nummeret "VROOOM VROOOM" på albummet THRAK. I 2001 udnævnte Q magazine Red til at være blandt de 50 sejeste album nogensinde.

"Fallen Angel" er til dato den sidste indspilning, hvor Robert Fripp spiller akustisk guitar. På alle efterfølgende indspilninger har han kun spillet elektrisk guitar.

En længere version af "Providence" findes på live-CD'en The Great Deceiver.

Kurt Cobain sagde til et fransk tidsskrift i 1993, at Red havde haft indflydelse på Nirvanas In Utero (1993). Han er også citeret for at kalde Red det bedste album nogensinde.

Album fra 1974
King Crimson
Hornbæk Sports Forening

Hornbæk Sportsforening – HSF – blev stiftet den 15. juli 1945. Foreningen har således rundet sin 50 års fødselsdag. HSF er hjemmehørende i Randers Kommune, nærmere betegnet i den vestlige bydel, som hedder Over Hornbæk og Nedre Hornbæk. 

Klubben har medio 2006 ca. 800 medlemmer, der er fordeler sig med ca. 400 i fodboldafdelingen og 400 medlemmer i håndboldafdelingen. Fodboldafdelingen holder til på Hornbæk Stadion, hvor førsteholdet i sæson 2006 tørner ud i serie 1. Håndboldafdelingen holder til i Hornbækhallen. Her spiller damernes førstehold i 3. division mens de bedste blandt herrerne spiller i Jyllandsserien.

Fodboldklubber under DBU Jylland
Idrætsforeninger i Danmark
Helsingør Kommune
Antoine van der Linden

Antoine van der Linden (født 17. marts 1976 i Rotterdam) er en tidligere hollandsk fodboldspiller, der i sin karriere bl.a. spillede for FC Groningen.

Van der Linden debuterede i professionel fodbold 1997/1998 sæsonen for Sparta Rotterdam. Før det spillede han for amateurklubber som f.eks: Nieuwerkerk, SVS, Alexandria '66 og CVV Zwervers.
Efter 3 sæsoner på Sparta Rotterdam's førstehold, skiftede han i år 2000 til engelske Swindon Town, hvor han blev til trænerens førstevalg. Efter et år vendte han tilbage til hollandsk fodbold ved FC Emmen. Efter 2 år skiftede han til FC Groningen hvor han har en kontrakt der løber ud i 2007.

Fodboldspillere fra Holland
Mathias Florén

Mathias Florén (født 11. august 1976 i Söderhamn, Sverige) er en svensk professionel fodboldspiller der har en kontrakt hos IF Sylvia.

I 1991 begyndte Florén hos Marma IF og efter 2 sæsoner skiftede han til Alnö IF, han blev også hos Alnö IF i 2 år hvorefter han skiftede til GIF Sundsvall. I sin 2. sæson for GIF lavede han som forsvarsspiller 9 mål. Og sørgede dermed for at han næste sæson spillede i Sveriges fornemste liga, Allsvenskan, hos IFK Norrköping. Hos den klub spillede han mere end 120 kampe og scorede 4 mål. I 2001 skiftede han til Holland og FC Groningen. Hvor han i 2005/2006 spiller sin 5 sæson for FC Groningen. Siden han kom til FC Groningen kan han regne med en fast plads i forsvaret. Hans kontrakt udløb i 2007 hvorefter han tog til Sverige og IF Elfsborg.

Fodboldspillere fra Sverige
Fodboldspillere fra IFK Norrköping
Fodboldspillere fra IF Elfsborg
Fodboldspillere fra GIF Sundsvall
Paul Warwicker

Paul Warwicker, født 1962, er en engelsk specialist i medicin og nyresygdomme og arbejder som overlæge i England. For sin bog om den første kvindelige læge i England, Elizabeth Blackwell, modtog han London University medical history award, The Wix Prize. Paul Warwicker har skrevet en bog om polioudbruddet i København i 1952: Polio. Historien om den store polioepidemi i København i 1952 (Gyldendal, 2006).

Læger fra Storbritannien
Hastings Banda

Hastings Kamuzu Banda (født ca. 1906 – 25. november 1997) var den grundlæggende præsident og tidligere præsident på livstid af Malawi.

Hans fødselsdato er ukendt, men var i perioden 1904-1906. Ifølge ham selv er han født d. 15. maj 1906. I 1925 kom han ved den lokale metodistkirkes hjælp til USA og i 1958 kom han tilbage til Malawi, og i 1966 blev han Malawis første præsident og var i praksis diktator under titlen som Præsident på livstid.

Hastings Banda studerede medicin ved Meharry Medical College i Tennessee, men for at få lov til at arbejde som læge i det Britiske imperium studerede han videre i Edinburgh. Da han rejste tilbage til Malawi (som dengang hed Nyasaland) i 1963, kunne han ikke tale det officielle sprog, chichewa, men bedrev alligevel kampagner imod Den centralafrikanske federation.

Banda blev udnævnt til præsident den 1. februar 1963 og blev Malawis første præsident tre år senere, den 6. juli 1966. Banda gav landet dets nye navn, fra ordet Marawi-vand som han fandt på et gammelt kort. I 1971 udnævnte han sig selv som præsident på livstid. I 1994 blev han tvunget til at acceptere nationale demokratiske valg, et valg han tabte.

Eksterne henvisninger 

Malawis præsidenter
Diktatorer
Politikere fra Malawi
ProjeKct Four

ProjeKct Four er en fraktion af den engelske musikgruppe King Crimson. I perioden 1997-1999 "fraKctaliserede" gruppen King Crimson sig i fire undergrupper, kaldet ProjeKcts. ProjeKct Four med Robert Fripp (guitar), Trey Gunn (Warr-guitar, tale), Tony Levin (bas, Chapman stick) og Pat Mastelotto (trommer) gennemførte en kort turné, hvor de spillede nye improviserede numre og arbejdede videre på ideer fra de tidligere ProjeKcts.

King Crimson
Peter Sinfield

Peter John Sinfield (født 27. december 1943 i London, Storbritannien) er mest kendt som sangskriveren i de tidlige udgaver af gruppen King Crimson. Han skrev tekster til In the Court of the Crimson King, In the Wake of Poseidon, Lizard og Islands, som han også producerede.

Efter at Robert Fripp havde bedt ham forlade King Crimson, forsatte Sinfield med at være aktiv inden for den progressive rock. Han producerede Roxy Musics første album, Roxy Music, og indspillede senere et soloalbum, Still, i 1973. Albummet blev senere genudgivet på CD som Stillusion. Han skrev tekster til det tidligere King Crimson-medlem Greg Lake i Emerson, Lake & Palmer, såvel som til andre som den italienske progressive rock-gruppe PFM og tidligere sanger og pianist i Procul Harum, Gary Brooker.

Han har også arbejdet inden for popmusikken. For eksempel skrev han teksten til "The Land of Make Believe" med gruppen Bucks Fizz og "Think Twice" med Celine Dion. Han har også skrevet tekster til en anden King Crimson-medlem, David Cross.

Sinfield er mest kendt sin tekst til Greg Lakes ateistiske julesang "I believe in Father Christmas". Sangen udkom som single i 1975 og var senere med på ELPs "Works Vol. 2" fra 1977, og den er nu blevet en juleklassiker. Sinfields visionære poesi er dybt inspireret af William Shakespeare, Percy Busshe Shelley, William Blake og Rainer Maria Rilke.

Sinfield anses for at være en af de meget få digtere inden for rockmusikken.

Musikere fra Storbritannien
King Crimson
Peter Giles

Peter Giles (født 17. juni 1944 i Portsmouth, Storbritannien) er bassist og sanger, og sammen med broderen Michael Giles og guitaristen Robert Fripp dannede han Giles, Giles and Fripp. Peter Giles blev erstattet af Greg Lake, da Fripp og Michael Giles dannede gruppen King Crimson. Peter Giles gæsteoptrådte på King Crimson andet album, In the Wake of Poseidon, og i 2002 gik han sammen med andre tidligere King Crimson-medlemmer og dannede 21st Century Schizoid Band.

Musikere fra Storbritannien
King Crimson
Pat Mastelotto

Lee Patrick Mastelotto (født 10. september 1955 i Chico, Californien, USA) er en rocktrommeslager, der har arbejdet sammen med bl.a. King Crimson og XTC.

Pat Mastelotto begyndte at spille trommer som 10-årig. Da han var 16 år, spillede han i lokale populære grupper, og mens han gik i skole rejste han hver aften tre timer til Lake Tahoe for at spille. Siden starten af 1970'erne har Mastelotto arbejdet sammen med mange grupper og som studiemusiker, f.eks. for Mr. Mister, Scandal, Al Jarreau, Pointer Sisters, Patti LaBelle, Kenny Loggins, XTC, Hall & Oates, Cock Robin, The Rembrandts og David Sylvian.

I 1991 var Mastelotto medproducer på Peter Kingsberys første soloalbum. Siden 1994 har han været med i King Crimson. Han er fortsat gæst i andre projekter (f.eks. Jay Terriens solodebutalbum All the Dolls in the Same Place og Cock Robins fjerde album, der udkom i 2006). Han er også medlem af den progressive eksperimentalgruppe KTU sammen med King Crimson-medlemmet Trey Gunn.

Diskografi

Eksterne henvisninger 

 

Trommeslagere fra USA
Rockmusikere fra USA
King Crimson
Personer fra Californien
Michael Giles

Michael Rex Giles (født 1. marts 1942 i Winton, Storbritannien) er en britisk trommeslager, mest kendt for at have været med til at danne gruppen King Crimson, hvor han spillede trommer i den første udgave af gruppen i 1969. Hans datter, modellen Amanda Giles, er gift med Jakko Jakszyk (tidl. medlem af Level 42).

Han spillestil er fri og flydende og kraftigt inspireret af jazz, men også af rocktrommeslagere som Mitch Mitchell og Ginger Baker. Hans spillestil havde ofte også et orkesteragtigt præg, som det høres på mange an numrene på King Crimsons første album, In the Court of the Crimson King. Til koncerter var han en monstertrommeslager, der skabte enorme lydbaggrunde for den symfoniske jazz-rock, som guitaristen Robert Fripp, bassisten Greg Lake og saxofonisten Ian McDonald spillede.

Giles forlod gruppen i slutningen af 1969, selvom han var studiemusiker på gruppens andet album, In The Wake of Poseidon. Sammen med Ian McDonald indspillede han et album, McDonald and Giles, som var lysere i stemning end King Crimson, men lige så musikalsk udfordrende. Han indspillede et soloalbum i slutningen af 1970'erne, men det blev ikke udgivet før efter 2000. Han har hele tiden arbejdet som studiemusiker.

Han har været med til at danne gruppen 21st Century Schizoid Band, der hovedsageligt består at gamle King Crimson-medlemmer, men også af hans svigersøn Jakszyk. Han blev imidlertid træt af at spille live efter én turne og overlod trommesættet til Ian Wallace, der også har været med i King Crimson.

Musikere fra Storbritannien
King Crimson
Lucrezia Borgia

Lucrezia Borgia (født 18. april 1480, død 24. juni 1519), hertuginde af Ferrara, var uægte barn af den spanske kardinal Rodrigo Borgia, som i 1492 blev valgt som Pave Alexander 6. Hendes bror var den kendte despot Cesare Borgia. Cesares politiske praksis var inspirationen til Niccolò Machiavellis bog om renæssancens regeringsmetoder: Fyrsten.

Lucrezia var gift tre gange. Første ægteskab (Giovanni Sforza af Pesaro) blev opløst pga. ægtemandens impotens, hvilket affødte anklager om incest med faderen, udgangspunkt for senere tiders fantasifulde anklager. Andet ægteskab (Alfonso af Bisceglie) endte med mordet på manden.

Tredje ægteskab med den kommende hertug Alfonso II d'Este af Ferrara blev lykkeligt trods ægtefællernes meget forskellige ideer og baggrund. I Ferrara kom Lucrezia til sin ret. Ægtemanden var optaget af artilleri og sport, mens hun stod for byens åndelige liv.

Hendes far, paven, havde søgt at uddanne hende til fyrstinde. Han havde overladt hende posten som sin stedfortræder og indsat hende som statholder i byen Spoleto.

Hun og Alfonso blev et lykkeligt og sjældent loyalt fyrstepar. Hun videreførte d'Este-familiens tradition for mæcenat og inviterede bl.a. forfatteren Pietro Bembo til byen. Mange børnefødsler svækkede hende. Hun døde i barselsseng og Alfonso brød fuldkommen sammen under hendes bisættelse. Hun havde da også holdt byen under ægtemandens væbnede konflikt med pavestaten.

Ingen kilder bekræfter de fantasifulde myter om giftmord og utroskab i hendes tid i Ferrara. Myterne om incest og giftmord blev forstærkede under reformationen, hvor man havde brug for eksempler på renæssancens pavers magtmisbrug.

Først i 1800-tallet blev hun genopfundet som femme fatale i Dumas' teaterstykke Lucrece Borgia (1833) grundlaget for Donizettis opera. Myterne er blevet gentaget igen og igen, sidst i tv-serien Borgias (2011).

Der findes intet sikkert portræt af hende, men hun er altid blevet identificeret som den hellige Catarina i Pinturicchios udsmykning af Borgia-lejligheden i Vatikanet. Hun er afbildet i profil på en mindemedalje, hvor man kan se, at hun havde arvet sin fars træk. Hendes lange og svære rødblonde hår var berømt i samtiden. Vådt var det så tungt, at hun ikke kunne stå op uden hjælp. Som alle andre "offentlige personer" i renæssancen var hun opdraget til at optræde attraktivt; hun gik som om hun svævede – som en supermodel var hun nødt til at kunne gå catwalk.

Litteratur 

Biografier

 Lucrezia Borgia: Life, Love And Death In Renaissance Italy by Sarah Bradford; Viking 2004; 
 Lucrezia Borgia: A Biography by Rachel Erlanger; 1978; 
 Lucrezia Borgia by Maria Bellonci; Phoenix 2002; 
 The Borgias (1971) by Michael Mallett
 Lucretia Borgia (1874?) by Ferdinand Gregorovius (Author); translated in 1903 by John Leslie Garner (Translator)
 The Borgias by Christopher Hibbert; Constable 2011; 

Roman

 Lucrezias Ægteskab af Maria Helleberg. Gyldendal 1994.

Eksterne henvisninger 

 

Personer fra renæssancen
Personer i Italiens historie
Kvinder i renæssancen
Mark Chariq

Marc Chariq (født 1944 i London, Storbritannien) spiller på trompet og kornet, og han var især aktiv i slutningen af 1960'erne og tidligt i 1970'erne, da han spillede i så forskellige sammenhænge som Long John Baldrys gruppe, Soft Machine og sammen med Keith Tippett. Chariq var også med på flere King Crimson-album hvor han blev særligt kendt for sin lange solo på titelnummeret på Islands.

I midten af 1970'erne turnerede han med gruppen Red Brass sammen med sangeren Annie Lennox. Han spillede også sammen med Brotherhood of Breath og Mike Osborne, samt udgav en LP, Pipedream.

Han er desuden medlem af London Jazz Composers Orchestra.

Musikere fra Storbritannien
King Crimson
Mel Collins

Mel Collins (født 5. september 1947) er en britisk saxofonist og fløjtenist og en fremtrædende studiemusiker. Han har arbejdet sammen med et utal af musikere og grupper, bl.a. Eric Clapton, Dire Straits, Bryan Ferry, Marianne Faithfull, The Rolling Stones og mange andre, mens hans vigtigste arbejde var som medlem af de progressive rockgrupper King Crimson, Camel, Caravan og The Alan Parsons Project.

Han er medlem af King Crimson-revivalgruppen 21st Century Schizoid Band sammen med andre tidligere King Crimson-medlemmer.

Collins spillede saxofonsoloen på The Rolling Stones' hitsingle "Miss You" fra 1978.

Eksterne henvisninger 
 

Fløjtenister fra Storbritannien
Rockfløjtenister
Saxofonister fra Storbritannien
Rocksaxofonister
King Crimson
Larks' Tongues in Aspic

Larks' Tongues in Aspic er titlen på et album fra 1973 af den britiske progressive rockgruppe King Crimson. Albummet er det første af King Crimson i gruppens tredje inkarnation, som bestod af det oprindelige medlem, guitaristen Robert Fripp, og de nye medlemmer John Wetton (sang, bas), David Cross (violin, mellotron), Jamie Muir (slagtøj, trommer) og Bill Bruford (trommer). På dette album benytter gruppen sig af violin og diverse eksotiske slagtøjsinstrumenter, bl.a. plademetal og mbira. Albummets titel, der på dansk betyder lærketunger i gelé, var Jamie Muirs idé og hentyder til. hvordan han opfattede musikken: noget spinkelt og lækkert omsluttet af noget ætsende.

Albummet starter med et langt eksperimenterende instrumentalnummer. "Larks' Tongues in Aspic, Part One". Dernæst følger tre numre med sang, "Book of Saturday", "Exiles" og "Easy Money". Disse efterfølges af endnu to instrumentalnumre, "The Talking Drum" og "Larks' Tongues in Aspic, Part Two". Instrumentalnumrene er stærkt inspirerede af jazz og visse steder næsten heavy metal-agtige. Den vrede, kantede stemning på albummet skyldes i høj grad indflydelsen fra Béla Bartók.

Album fra 1973
King Crimson
Jamie Muir

Jamie Muir er en britisk trommeslager. Tidligt i sin karriere spillede han fri improvisation, indspillede og optrådte sammen med Derek Bailey, Evan Parker, Alan Gowen og andre. Han er dog mest kendt for som medlemskab af gruppen King Crimson 1972-73.

Muir var med på et eneste King Crimson-album, Larks' Tongues in Aspic i 1973 – der er siden udgivet adskillige liveoptagelser med Muir. Violinisten og tangentspilleren i King Crimson, David Cross, fortæller: "Vi lærte alle utroligt meget af Jamie. Han var virkelig en katalysator for gruppen i begyndelsen og fik Bill [Bruford] til at gå nye veje, ligesom han påvirkede os andre."

I King Crimson spillede Muir nu og da på et almindeligt trommesæt men oftest "syntes han primære rolle at være at skabe en dynamik med sin animerede sceneoptræden og at bidrage til musikken med et væld af usædvanlige lyde fra et bredt udvalg at slagtøj, såsom klokker, mbira, sav og div. trommer. Han brugte også forskellige fundne genstande som slagtøj.

Efter en skade på scenen forlod Muir King Crimson i 1973 og flyttede til et kloster i Skotland.

I1980 vendte Muir tilbage til musikscenen i London for at indspille sammen med Evan Parker og Derek Bailey. Han har siden trukket sig helt tilbage fra musikken og helliger sig maleriet.

King Crimson
Musikere fra Storbritannien
Tjek fødselsår